Oudrugbykaptein in Oekraïne-konflik gedoodOleksi Tsybko is op 31 Maart dood. (Foto: Valeria Bandurko/Facebook) Die voormalige kaptein van Oekraïne se nasionale rugbyspan is verlede week dood terwyl hy die gebied naby Bucha in die Kiëf-streek teen Russiese magte help verdedig het. Oleksi Tsybko het met die aanvang van Rusland se inval in Oekraïne, soos talle ander burgers, alle pogings aangewend om sy land te verdedig. Hy was ook die voormalige burgemeester van die Oekraïense stad Smila. Valeria Bandurko, voorsitter van die Cherkasy-streek se plaaslike administrasie, het Tsybko se dood op Facebook bevestig. “Almal het gehoop dat die bewerings dat die voormalige burgemeester van Smila dood is, nie waar is nie, maar ongelukkig is sy amptelike doodsertifikaat vandeesweek ontvang,” sê sy. “Hy is op 31 Maart tydens die gevegte naby Bucha dood.” Bandurko het haar meegevoel met Tsybko se geliefdes betuig. Oekraïense owerhede het onlangs op gru-tonele van onder meer massagrafte in Bucha en lyke van burgerlikes in en om Kiëf afgekom. Die liggame van die burgemeester van Motizhin, ŉ dorp wes van die hoofstad Kiëf, asook haar man en seun is ook in die gebied aangetref. Volgens die Oekraïense Rugbyfederasie het Tsybko tussen 2003 en 2005, ná sy jare as rugbykaptein, as president van dié federasie oorgeneem. “Helde sterf nooit nie,” het die federasie in ŉ verklaring gesê. Tsybko is in 2015 as Smila se burgemeester aangewys en het die amp vir drie jaar beklee. Smila is in die Cherkasy-streek digby Kiëf. Te midde van die onrus in Oekraïne sal ŉ roudiens Woensdag vir Tsybko gehou word, gevolg deur ŉ saamtrek deur burgers op die sentrale plein in Smila “ter nagedagtenis aan al ons gestorwe landgenote”, het Bandurko gesê. Nog sanksies teen Rusland wink Die VSA sal na verwagting Woensdag nuwe sanksies teen Rusland instel, waaronder ŉ verbod op nuwe beleggings, berig AFP. Dit kom ŉ dag nadat die Oekraïense president, Wolodimir Zelenski, vir die Verenigde Nasies se veiligheidsraad beeldmateriaal gewys het van lyke van burgerlikes wat in gebiede in en om Kiëf gevind is. Zelenski het vroeër Rusland van volksmoord beskuldig en gesê dié moorde is gelykstaande aan oorlogsmisdade. Hy het Dinsdag die Russiese magte se optrede met dié van die Nazi’s vergelyk. “Hulle [Russiese magte] het [burgers] se ledemate afgesny, hul kele gesny en vroue voor hul kinders verkrag en vermoor,” het Zelenski beweer. Hy het sterker optrede van die Weste geëis en gevra dat Rusland uit die raad gesluit word, aangesien Rusland steeds invloed in die raad het om enige optrede teen te staan of te keer. “Russiese regeringsamptenare, hul familielede, finansiële instellings in Russiese besit en staatsondernemings sal [met die sanksies] geteiken word,” het Jen Psaki, woordvoerder van die Withuis, gesê. ŉ Nuwe sanksiepakket wat deur Europa voorberei word, sal in- en uitvoer van olie en steenkool met Rusland beperk, het Frankryk se minister van buitelandse sake tydens gesprekke van die Europese Unie in Luxemburg gesê. Brittanje het reeds sowat $350 miljard se bates uit pres. Wladimir Poetin se “oorlogskas” gevries. Dit beteken dat meer as 60% van Rusland se buitelandse valuta-reserwes nou ontoeganklik is vir die Russiese regering. As deel van die pogings om Moskou te isoleer, het Spanje, Italië, Denemarke en Slowenië Dinsdag tientalle Russiese diplomate wat vermoedelik intelligensie-operateurs was, geskors, ná soortgelyke skuiwe in Frankryk en Duitsland – ŉ totaal van sowat 180 diplomate in ander lande is in die afgelope 48 uur uitgesit. Rusland hou onskuld voor Rusland ontken steeds dat sy magte allerlei gruweldade in die Kiëf-streek gepleeg het voordat hulle eindelik uit die gebied onttrek het. Dit ten spyte van satellietbeelde wat onlangs oor die voorval aan die lig gekom het. Sergei Lavrov, Rusland se minister van buitelandse sake, sê die ontdekking van die lyke in Bucha was “uitlokking”, wat daarop gemik is om samesprekings tussen Moskou en Kiëf in die wiele te ry. “Wat is die doel van hierdie blatante onwaarhede? Ons glo dat dit gedoen is om voortgesette onderhandelinge te ondermyn.” Rusland het intussen erken dat hy twee Oekraïense helikopters uit die lug geskiet het wat probeer het om leiers van Oekraïne se omstrede nasionalistiese Azof-bataljon uit die beleërde Marioepol te vlieg. Dié bataljon het kort ná die aanvang van die konflik met die Oekraïense weermag saamgesmelt. Russiese magte het ook voorgestel dat Oekraïense soldate liefs hul wapens moet neerlê en Marioepol “via ŉ ooreengekome roete” verlaat. Oekraïne het glo hierdie voorstel van die hand gewys. Russiese magte het in die nagtelike ure ŉ brandstofaanleg naby die stad Dnipro gebombardeer. Hoewel niemand tydens die aanval beseer is nie, het brandbestryders vir agt ure gespook om die brand te blus.